钦定古今图书集成/历象汇编/庶征典/第009卷 > 班固白虎通 > 《灾变》
## 钦定古今图书集成/历象汇编/庶征典/第009卷 > 班固白虎通 > 《灾变》

天所以有灾变何？所以谴告人君，觉悟其行，欲令悔
过修德，深思虑也。《援神契》曰：“行有点缺，气逆于天，情
感变出，以戒人也。”灾异者，何谓也？《春秋潜潭巴》曰：“灾
之言伤也，随事而诛；异之言怪，先感动之也。”何以言
灾？有哭也？《春秋》曰：“新宫火，三日哭。”《传》曰：“必三日哭何？
礼也？灾三日哭。”所以然者，宗庙先礼所处，鬼神无形
体。曰：“今忽得天火，得无为灾所中乎？”故哭也。变者何
谓？变者，非常也。耀嘉曰：“禹将受位，天意大变，迅风靡
木，雷雨昼冥。服乘者何谓衣服？乍大乍小，言语非常，
故《尚书大传》曰：‘时则有服乘也’。”孽者何谓也？曰：“介虫
生，为非常。《尚书大传》曰：‘时则有介虫之孽，时则有龟
孽。尧遭洪水，汤遭大旱，示有谴告乎’？”尧遭洪水，汤遭
大旱，命运时然，所以或灾变或异何？各随其行，因其
事也。霜之为言亡也，阳以散亡。雹之为言合也，阴气
专精，积合为雹。日食者必杀之何？阴侵阳也。鼓用牲
于社，社者，众阴之主，以朱丝萦之，鸣鼓攻之，以阳责
阴也。故者秋曰“日食，鼓用牲于社。”所以必用牲者，社
地别神也，尊之故不“敢虚责也。日食，大水则鼓用牲
于社，大旱则雩祭水雨，非苟虚也，敕阳责下，求阴道
也。月食救之者，阴失明也。故角尾交日，月食救之者，
谓夫人击镜，传人击杖，庶人之妻楔搔。